Norge kjøper mest våpen i Europa
Tallene kommer fram i en rapport som det svenske fredsforskningsinstituttet SIPRI har lagt fram. Tallene viser at ingen land i Europa importerte mer våpen og militærutstyr i 2011 enn Norge, skriver Ny Tid. I fjor importerte Norge militærutstyr for rundt 4 milliarder kroner dersom man tar utgangspunkt i valutakursen i 1990. Norge gikk dermed forbi Storbritannia og topper for første gang importstatistikken i Europa. - For å få et mest mulig sannferdig overblikk over våpenhandelen, ser vi på trender over en femårsperiode. Sammenligner man der Norges import i perioden 2002-2006 med perioden 2007-2011, ser man et betydelig hopp hvor importen omtrent firedobler seg, sier forsker Mark Bromley ved SIPRI i Stockholm.Norge har tidligere vært blant Europas ledende våpeneksportland, men har fra 2006 og til og med 2011 krøpet fra 19. til 16. plass blant verdens våpenimportører målt i absolutte tall. Forsvarsminister Espen Barth-Eide (Ap) sier dette skyldes at Norge de siste årene har fornyet mye av Forsvarets materiell. - Vi har handlet inn til den beste prisen og har dermed brukt forsvarskronene på en fornuftig måte, sier han til NTB. USA, India og Sør-Korea importerer mer våpen enn Norge, men regnet per innbygger bruker den rødgrønne regjeringen 40 ganger så mye penger på militærutstyr som USA. Barth-Eide forteller at grunnen til at Norge ligger høyt på denne statistikken er at Norge har en total omsetting på 14,2 milliarder kroner. - Samme periode som våpenimporten har økt, har også våpeneksporten økt. Noe som er i tråd med regjeringens ambisjoner om å bruke det internasjonale markedet aktivt, sier Barth-Eide, og legger til at vi handler mest med europeiske land og USA.Opplysningene om at Norge er det landet i Europa som importer mest våpen, overrasker ikke Høyres forsvarstalsmann Ivar Kristiansen. - Det er helt naturlig at Norge klatrer på denne oversikten. Alle andre land kutter mellom 5 og 30 prosent av sine militærutgifter på grunn av finanskrisen. Norge står på stedet hvil, sier han. Kristiansen peker blant annet på at kjøpet av de fem spanske fregattene de siste årene ligger inne i tallene. Og mens NATO tidligere bidro til store deler av investeringene i det norske forsvaret, så må Norge nå dekke mye mer av kostnadene selv.
Nye tall viser at Norge er blitt det landet i Europa som kjøper inn mest militærutstyr. Norge er nå på verdenstoppen i våpenimport per innbygger.